Kansanedustajat esittävät maalittamista koskevan erilliskriminalisoinnin säätämistä.

Kokoomuksen kansanedustajat, syyttäjätaustainen Pihla Keto-Huovinen ja poliisitaustainen Kari Tolvanen ovat jättäneet lakialoitteen, jossa he esittävät maalittamista koskevan erilliskriminalisoinnin säätämistä ja eräiden maalittamistekojen poistamista asianomistajarikoksista.

– Viranomaisten tulee voida tehdä työtään rauhassa ilman uhkia, minkä ei pitäisi olla kenenkään mielestä kohtuuton vaatimus. Viimeisen vuoden aikana lukuisat turvallisuus- ja oikeusviranomaiset ovat useasti tuoneet esiin huolensa maalittamisen aiheuttamista ongelmista ja vaatineet toimia. Päättäjinä me emme voi vain katsella sivusta, Keto-Huovinen toteaa.

Esityksessä ehdotetaan, että tietyt maalittamisen hallintaan osin soveltuvat rikoslain kriminalisoinnit (mm. laiton uhkaus, kunnianloukkaus ja yksityiselämää loukkaavan tiedon levittäminen) muutettaisiin asianomistajarikoksista virallisen syytteen alaisiksi rikoksiksi silloin, kun rikoksen kohteena on virkamies, työntekijä tai näiden läheinen, virkamiehen tai työntekijän työtehtäviin liittyvistä syistä.

Tämä tarkoittaisi käytännössä sitä, että poliisi voisi tutkia ja syyttäjä syyttää näistä rikoksista, vaikka asianomistaja ei erikseen olisi vaatinut asiasta rangaistusta.

Lisäksi aloitteessa ehdotetaan erillistä kriminalisointia, joka kattaisi maalittamisen eri ilmenemistavat ja myös virtuaalisen alustan tarjoamisen maalittamiselle.

– On tärkeä aina pitää mielessä, ettei kyse ole mistään yksittäisistä sosiaalisen median kannanotoista tai kovasanaisesta asiakaspalautteesta, vaan jopa virkamiehen perheenjäsenen seuraamisesta tai vainoamisesta. Maalittajien toiminta saattaa olla systemaattista ja pitkäkestoista. Maalittamisen tavoitteena on hankaloittaa tai jopa estää virkatehtävien hoitamista ja päätöksien tekemistä, Tolvanen huomauttaa.

Vastaavia muutoksia ovat esittäneet ja tukeneet muun muassa Poliisihallitus, valtakunnansyyttäjän virasto, käräjäoikeuksien laamannit, Suomen Poliisijärjestöjen Liitto ry, Suomen Lakimiesliitto ry, Suomen Syyttäjäyhdistys r.y., Suomen tuomariliitto ry ja Suomen kihlakunnanvoudit r.y.